
Kada čovjek dođe na skup gdje sjede ljudi, da li je dovoljno da nazove selam, ili će se rukovati sa svakim ponaosob?


* 
* 
* 
* 
* 
* 
* 

 
Kako postupiti kada se dođe na skup, predavanje?

Kada se dođe u naučni ili neki drugi krug ljudi, dovoljno je nazvati selam i sjesti na kraj halke. Rukovanje s prisutnima u ovakvim prilikama nije sunnet. Imam Buharija zabilježio je predanje u kojem Ebu Vakid Lejsi pripovijeda: “Poslanik, ﷺ, sjedio je s ashabima u džamiji pa su došla tri čovjeka. Dva pristupiše u halku, a jedan se okrenu i ode. Jedan od one dvojice nađe prazninu među prisutnima i sjede, a drugi sjede iza njih. Kada je završio, Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, upitao je: *’Želite li da vas obavijestim o onoj trojici? Jedan od njih tražio je Allahovu milost, pa ga je Allah prihvatio, drugi se postidio, pa se Allah njega postidio, a treći se okrenuo, pa se Allah od njega okrenuo.’*” Na osnovu ovog hadisa, imam Buharija naslovio je poglavlje: *Sjedanje iza halke i popunjavanje praznine u njoj*. (Vidjeti: *Šerhu Sahihil-Buhari*, 1/148, od Ibn Bettala.)


Hadisi u kojima se preporučuje rukovanje odnose se na susret. Savremeni islamski ***[učenjak](https://pitajucene.com/search/u%C4%8Denjak/questions/ "Pretraži pitanja o učenjacima")*** ***[Ibn Usejmin](https://pitajucene.com/search/Usejmin/answers/ "Pretraži odgovore u kojima se spominje šejh Ibn Usejmin")*** upitan je postoji li dokaz u Kur’anu ili hadisu da se čovjek koji dolazi u neko sijelo rukuje s prisutnima, pa je odgovorio: “Kada je riječ o tome, nije mi poznato da postoji dokaz u hadisu. U takvim situacijama nije se legitimno rukovati s prisutnima. Rukovanje je prilikom susreta. Pitao sam (tj. Ibn Usejmin) neke šejhove u vezi s tim, i oni su odgovorili da im nije poznato da postoji dokaz koji ukazuje da je to legitimno.” (Vidjeti: *El-Bideu vel-muhdesat*, str. 478.) Allah, opet, najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


